Haldur Õim (2008)
**Haldur Õim** (sündinud 22. jaanuaril 1942 Helme vallas Valgamaal) on eesti keeleteadlane ja Eesti Teaduste Akadeemia liige (alates 1994).

Haridus
-------

Haldur Õim on lõpetanud 1960. aastal Tõrva Keskkooli ja 1965. aastal Tartu Riikliku Ülikooli. Ta omandas filoloogiakandidaadi kraadi TRÜ juures 1970. aastal (kandidaaditöö teema oli "Семантическая структура словесных групп, связанных с понятием лица в эстонском языке") ja filoloogiadoktori kraadi samas 1983. aastal (doktoritöö teema oli "Семантика и теория понимания языка: анализ лексики и текстов директивного общения эстонского языка").

Töökäik
-------

Ta on töötanud Tartu Riikliku Ülikooli kriminoloogia laboratooriumi õigusinformatsiooni töörühma vanemteadurina (hiljem nimetati see õigus- ja majandusinformatsiooni probleemgrupiks ja seejärel tehisintellekti laboratooriumiks) 1969–1977, TRÜ eesti keele kateedri vanemõpetajana 1977–1983, Helsingi Ülikoolis eesti keele lektorina 1981–1984, Tartu Ülikooli eesti keele kateedri dotsendina 1983–1985 ja professorina 1986–1992, külalisprofessorina Koblenzi-Landau ülikooli arvutilingvistika instituudis Saksamaal 1991–1992 ning Tartu Ülikooli üldkeeleteaduse professorina 1992–2007. 2007. aastast on ta Tartu Ülikooli emeriitprofessor.

Teadustöö
---------

Haldur Õimu teadustöös saab eristada kaht peamist suunda:

* tähenduse uurimine: semantika ja pragmaatika, algul formaalsema, hiljem pigem kognitiivse paradigma raames
* arvutilingvistika: dialoogi modelleerimine, freimisemantika rakendused jms.

Haldur Õimu võib pidada arvutilingvistika ja kognitiivse keeleteaduse töörühmade alusepanijaks, samas ka muljetavaldavalt paljude populaarteaduslike tekstide autor. Paljud tema teoreetilistest artiklitest on pikka aega olnud oluliseks õppematerjaliks mitmele keeleteaduse üliõpilaste põlvkonnale.

Liikmesus
---------

Õim on Emakeele Seltsi liige ning alates 2005 Eesti Rakenduslingvistika Ühingu liige. Ta on Keele ja Kirjanduse toimetuse liige. Ta on Internationale Cognitive Linguistic Associationi liige alates 1993, Association for Computational Linguisticsi liige alates 1993. aastast, International society of the Study of Argumentation (Amsterdamis) liige alates 2004 ning Deutsche Gesellschaft für Kognitive Linguistik liige alates 2005. 7. aprillist 1983 NLKP liige.

23. novembril 1994 valiti Haldur Õim Eesti Teaduste Akadeemia liikmeks humanitaar- ja sotsiaalteaduste alal. Ta kuulub akadeemias humanitaar- ja sotsiaalteaduste osakonda.

Töid
----

* Semantika. Tallinn, Valgus, 1974, 168 lk. ISBN 9789949266241
* Inimene, keel ja arvuti ehk kompuuterlingvistika. Tallinn, Valgus, 1983, 141 lk. ISBN 9789949266234
* Eesti keele tehnoloogilised ressursid ja vahendid : arvutikorpused, arvutisõnastikud, keeletehnoloogiline tarkvara / Kadri Muischnek, Heili Orav, Heiki-Jaan Kaalep, Haldur Õim ; Haridus- ja Teadusministeerium, Eesti keelenõukogu. Tallinn, 2003, 85 lk. ISBN 9985790537

Tunnustus
---------

* 2001 Valgetähe IV klassi teenetemärk
* 2005 Ferdinand Johann Wiedemanni keeleauhind
* 2007 Tartu Ülikooli suur medal
* 2007 Eesti Teaduste Akadeemia medal
* 2020 teenetemärk "100 semestrit Tartu Ülikoolis"

Viited
------

1. ↑  Eesti Teaduste Akadeemia aastaraamat XXIII (50) 2017. Tallinn, 2018, lk 176-177
2. ↑
3. ↑  "Tartu Ülikooli suure medali kavalerid". *Tartu Ülikool*. Vaadatud 4.12.2022.
4. ↑  "Teenetemärgi "100 semestrit Tartu Ülikoolis" kavalerid". *Tartu Ülikool*. Vaadatud 9.12.2022.

Kirjandus
---------

* Tähendusepüüdja. Pühendusteos professor Haldur Õimu 60. sünnipäevaks 22. jaanuaril 2002 = *Catcher of the meaning: festschrift for Professor Haldur Õim on the occasion of his 60th birthday /* toimetajad Renate Pajusalu ja Tiit Hennoste, Tartu Ülikool, Tartu 2002, 388 lk;
* Haldur Õimu tööde bibliograafia lk 370–388; ISBN 9985402308
* Eesti Teaduste Akadeemia liikmeskond 1993-1998. Tallinn, 1998, lk 138-139.
* Margus Maidla. Akadeemik Haldur Õim, mees, kes keelt arvutisse paneb. - Teaduste Akadeemia - Eesti kollektiivne aju. Tallinn, 2014, lk 389-395.

Välislingid
-----------

* Haldur Õim Eesti Teadusinfosüsteemis

* Haldur Õim Eesti Teaduste Akadeemia kodulehel
* Haldur Õimu tööde bibliograafia 1964–2001
* Haldur Õim ja Erkki Luuk saates "Keelekõrv": evolutsioonist ja universaalsest grammatikast, 1. osa, 17.10.2009, 2. osa, 31.10.2009, 3. osa, 07.11.2009
* Semantika.Teos digiteerituna digitaalarhiivis DIGAR
* Inimene, keel ja arvuti ehk kompuuterlingvistika.Teos digiteerituna digitaalarhiivis DIGAR